32643 сум - нормаль тормыш алып бару өчен кешегә шул хәтле керем кирәк икән 

	Бу хакта “Левада-Центр” аналитика үзәге уздырган сораштырудан билгеле булды. Үзәк социологлары Россия халкына күпме акча кирәк булуын, халыкның кемнәрне бай, ә кемнәрне ярлы дип санавын белешкән. 	 Нәтиҗәләрдән  кү­рен­гәнчә, халык, нормаль тормыш алып бару өчен, гаиләнең бер  әгъзасына айга уртача 32 мең 943 сум керем туры ки­лергә тиеш, дип  саный. 5 ел элек исә бу күрсәткеч – 19 мең сум, 11 ел элек 11 мең сумга  якын булган. Ә 17 ел элек – 1996 елда – россиялеләргә нор­маль яшәү өчен  нибары 1 мең 427 сум җитәсе булган.
 Бер  кешегә туры килгән керем 9 мең 263 сумнан түбән булган гаиләләрне исә  россия­ле­ләр ярлылар рәтенә кертә. 2008 елда бер кешенең кереме – 5 мең  сумнан, ә 2005 елда 2,5 мең сумнан кимрәк булган гаиләләр ярлы дип  саналган. Ә  бай булу өчен, халык фикеренчә, бер гаилә әгъза­сына туры килгән уртача  айлык керем 150 мең сумнан артырга тиеш. Биш ел элек бу күрсәткеч –  якынча 93 мең сум, 11 ел элек – 68 мең сум, ә 17 ел элек 5 мең сумга  якын булган. Әмма бай дип саналу өчен бу гына җитми икән әле. Халыкның  58 проценты фи­керенчә – яхшы торак, 51 процент фикеренчә – акчаны  санамыйча тоту, 29 процент фи­керенчә балаларга яхшы белем бирү дә  байлык күр­сәткече булып тора. Шулай ук яхшы туклану (28 процент), яхшы  автомобиль (25 процент), чит илләргә сәяхәт итү (22 процент), дачага ия  булу (16 процент) да – бай булуның дәлиле.   
	---	
Ватаным Татарстан

	№ --- | 14.08.2013	


